زید بن خطاب

زید بن خطاب رضی اللہ تعالیٰ عنہ (وفات: 12ھ) خلیفہ دوم حضرت عمر بن خطاب رضی اللہ تعالیٰ عنہ کے سوتیلے بھائی، عمر میں ان سے چھوٹے تھے۔آپ رضی اللہ تعالیٰ عنہ نے شروع میں ہی اسلام قبول کر لیا تھا ۔مدینہ ہجرت میں شامل تھے۔ہجرت کے بعد غزوہ بدر اور دیگر تمام غزوات میں شامل تھے۔حضرت ابوبکر صدیق رضی اللہ تعالیٰ عنہ کے دور خلافت میں جنگ یمامہ میں شہادت نوش فرمائی۔

 حلیہ 
آپ رضی اللہ تعالیٰ عنہ کا حلیہ مبارک یہ تھا: قد لمبا اور رنگ گندم گوں تھا۔صفہ اور اصحاب صفہ از مولانا مفتی مبشر ص 174

 نام و نسب 
زید نام ، ابوعبدالرحمن کنیت، سلسلۂ نسب یہ ہے، زیدبن خطاب بن نفیل بن عبد العزیٰ بن رباح بن عبد اللہ بن قرط بن زراح بن عدی بن کعب بن لوی بن غالب ابن فہر بن مالک بن نضر بن کنانہ قرشی عدوی۔ ماں کا نام اسماء تھا،نانہالی سلسلۂ نسب یہ ہے،اسماء بنت وہب بن حبیب اسدی،آپ حضرت عمرؓ کے سوتیلے بھائی اور عمر میں ان سے بڑے تھے۔
الطبقات الكبرى لابن سعد - زيد بن الخطاب  

 اسلام و ہجرت 
زید بن خطاب حضرت عمر فاروق رضی اللہ عنہ سے بہت پہلے مشرف باسلام ہو چکے تھے اور مہاجرین کے پہلے قافلہ کے ساتھ ہجرت کی تھی اور آنحضرت ﷺ کے مدینہ تشریف لانے کے بعدا ن میں اور معن بن عدی عجلانی میں مواخاۃ کرا دی۔الاستيعاب فی معرفۃ الاصحاب 1/1190مؤلف: ابو عمر ابن عبد البر بن عاصم النمری ناشر: دار الجيل، بيروت

 غزوات 
مدینہ آنے کے بعد سب سے پہلے غزوہ بدر میں پھر غزوہ احد میں شریک ہوئے انتہائی شجاعت نے زرہ سے بے نیاز کر دیا تھا، میدان جنگ میں ننگے بدن گئے، عمر فاروق کو ان سے بڑی محبت تھی، انھوں نے قسم دلا کر اپنی زرہ پہنادی؛ لیکن طالب شہادت کے لیے زرہ عار تھی، تھوڑی دیر پہن کر اتاردی اب عریاں سینہ دشمنوں کا ہدف تھا، عمر رضی اللہ عنہ نے سبب پوچھا ، فرمایا تمھاری طرح مجھ کو بھی جام شہادت پینے کی تمنا ہے۔الطبقات الكبير جلد3،ق اول:1275مؤلف: محمد بن سعد بن منيع الزہری ناشر: مكتبہ الخانجي - القاہرہ
غزوہ احد کے بعد صلح حدیبیہ کے موقع پر جب آنحضرت ﷺ نے موت پر بیعت لینا شروع کی تو فداکارانہ جان بازوں کی فہرست میں نام لکھایا اس کے علاوہ غزوہ خندق، غزوہ حنین اور اوطاس وغیرہ میں بھی برابر شریک رہے۔
حجۃ الوداع میں بھی آنحضرت ﷺ کے ہمرکاب تھے،اسی موقع پر آپ نے ان سے یہ حدیث بیان فرمائی تھی،کہ جو تم کھاتے پہنتے ہو،وہی اپنے غلاموں کو بھی کھلاؤ پہناؤ،اور اگر وہ کسی جرم کے مرتکب ہوں اور تم نہ معاف کرسکو تو فروخت کر ڈالو۔سير أعلام النبلاء» الصحابة رضوان الله عليهم» زيد بن الخطاب 

 فتنہ ارتداد اور شہادت 
عہد صدیقی میں فتنہ ارتداد کے استیصال کے لیے مسلمانوں کے ساتھ نکلے اور متعدد سرکشوں کے ساتھ مشہور مرتد نہاد بن عنفو جس کے متعلق اس کے زمانہ اسلام میں آنحضرت ﷺ نے پیشین گوئی فرمائی تھی،انھی کے ہاتھ سے مارا گیا۔
جنگ یمامہ میں ہی دشمنوں کی صفیں چیرتے ہوئے گھستے چلے گئے اور لڑتے لڑتے شہید ہو گئے، اسد الغابہ،مؤلف: ابو الحسن عز الدين ابن الأثير ،ناشر: دار الفكر - بيروت
جنگ یمامہ میں اسلامی فوج کی علمبرداری کا منصب سپرد ہوا،بنو حنیفہ نے ایک مرتبہ اس زور کا حملہ کیا کہ مسلمانوں کے پاؤں اکھڑ گئے،کچھ لوگ میدان جنگ سے بھاگ نکلے اس سے زید کا جوش اوربڑھ گیا، انھوں نے قسم کھالی کہ میں اس وقت تک نہ بولوں گا جب تک دشمنوں کا منہ نہ پھیردوں یا خود لڑتے لڑتے شہید ہوجاؤں اور مسلمانوں کو للکارا کہ آنکھیں بند کرکے داڑھیں داب کر دشمنوں کے قلب میں گھس جاؤ،(ابن اثیر:2/277)ایک طرف لوگوں کو ابھارتے تھے ،دوسری طرف زبان بارگاہ ایزدی میں معذرت میں مصروف تھی کہ "خدایا میں اپنے ساتھیوں کی پسپائی پر تیری بارگاہ میں معذرت خواہ ہوں"،اسی حالت میں علم ہلایا اور دشمنوں کی صفیں چیرتے ہوئے گھستے چلے گئے اورلڑتے لڑتے شہید ہو گئے، (ابن اثیر:2/277) آپ کی شہادت کے بعد حضرت سالمؓ نے علم سنبھالا، لوگوں نے کہا سالم! تمھاری علمبرداری سے شکست کا خطرہ ہے کہا اگر میرے سبب سے شکست ہو تو مجھ سے بدتر حامل قرآن کون ہوگا۔
(ابن سعد،جز3،ق1:4،2 ومستدرک حاکم:3/227)
،الإصابة في تمييز الصحابة - زيد بن الخطاب  

 حضرت عمرؓ کا غم 
عمر فاروق ان کو بہت محبوب رکھتے تھے،ان کی شہادت سے بہت غم زدہ ہوئے اورجب کبھی کوئی مصیبت پیش آتی تو فرماتے کہ سب سے بڑاداغ زید کا تھا، اس کو اٹھایا اور صبر کیا،مستدرک حاکم:3/227 اکثر فرمایا کرتے کہ بادصبا سے زید کی خوشبو آتی ہے اس سے ان کی یاد تازہ ہو جاتی ہے۔
اسی زمانہ میں مشہور شاعر متمم بن نویرہ کا بھائی ایک معرکہ میں خالد بن ولید کے ہاتھ سے مارا گیا،متمم اپنے بھائی کا عاشق وشیفتہ تھا، اس حادثہ نے اس کو ایسا وارفتہ کر دیا کہ دیکھنے والوں کو ترس آتا تھا، اسی عالم میں اپنے بھائی کا ایسارقت انگیز مرثیہ لکھا کہ سننے والے بے قرار ہو جاتے ،اتفاق سے عمر رضی اللہ عنہ سے ملاقات ہو گئی، آپ نے فرمایا تم کو اپنے بھائی کا کس قدر دکھ ہے ،کہا ایک مرض کی وجہ سے ایک آنکھ کے آنسو خشک ہو گئے تھے؛لیکن بھائی کے غم میں جب سے اشکبار ہوئی ہے، آج تک نہ رکی، عمر رضی اللہ عنہ نے فرمایا، یہ رنج والم کی آخری حد ہے ،کوئی جانے والے کا اتنا غم نہیں کرتا، اس کے بعد فرمایا کہ اللہ زید کی مغفرت کرے، اگر میں شاعر ہوتا تو میں بھی ان کا مرثیہ کہتا، متمم نے کہا، امیر المومنین، اگر آپ کے بھائی کی طرح میرا بھائی شہید ہوا ہوتا تو میں کبھی اشکباری نہ کرتا، عمر کو ایک گونہ تسلی ہو گئی، فرمایا کہ اس سے بہتر تعزیت کسی نے نہیں کی، ؛لیکن بھائی کے ساتھ شدید تعلق قلب کے باوجود صبر کا دامن ہاتھ سے نہ چھوٹا،جس وقت حضرت زیدؓ کی شہادت کی دلخراش خبر ملی تھی، اس وقت بجائے نالہ وشیون کرنے کے فرمایا کہ میرے بھائی دو نیکیوں میں مجھ سے سبقت لے گئے ،مجھ سے پہلے اسلام لائے اور مجھ سے پہلے جام شہادت پیا۔
أسد الغابة في معرفة الصحابة - زيد بن الخطاب  

 ازواج و اولاد 
آپ رضی اللہ عنہ کے دو بیویاں تھیں،لبابہ اور جمیلہ،لبابہ سے عبد الرحمن تھے اور جمیلہ سے اسماء تھیں۔
(ابن سعد،جز3،ق1:275)

 فضل و کمال 
آپ سے متعدد اشخاص نے حدیث روایت کی ہے۔
موسوعة مواقف السلف في العقيدة والمنهج والتربية - محمد بن عبد الرحمن المغراوي - ج9 ص11  

 حوالہ جات 

زمرہ:632ء کی وفیات
زمرہ:اصحاب بدر
زمرہ:اصحاب بیعت الرضوان
زمرہ:ساتویں صدی کی عرب شخصیات
زمرہ:شہداء صحابہ
زمرہ:صحابہ
زمرہ:اصحاب صفہ
زمرہ:بنو عدی
زمرہ:جنگ میں شہید صحابہ
زمرہ:جنگ میں فوت ہونے والی شخصیات
زمرہ:شہداء جنگ یمامہ
زمرہ:عمر بن خطاب کا خاندان
زمرہ:12ھ کی وفیات
زمرہ:عمر بن خطاب